钦定古今图书集成/明伦汇编/人事典/第111卷 > 吕氏春秋 > 《情欲》
## 钦定古今图书集成/明伦汇编/人事典/第111卷 > 吕氏春秋 > 《情欲》

天生人，而使有贪有欲，欲有情，情有节，圣人修节以
止欲，故不过行其情也。故耳之欲五声，目之欲五色，
口之欲五味，情也。此三者，贵贱愚智贤不肖，欲之若
一。虽神农皇帝，其与桀、纣同。圣人之所以异者，得其
情也。由贵生动则得其情矣；不由贵生，动则失其情
矣。此二者，死生存亡之本也。俗主亏情，故每动为亡
败，耳不可赡，目不可厌，口不可满，身尽府肿，筋骨沉
滞，血脉壅塞，九窍寥寥，曲失其宜，虽有彭祖，犹不能
为也。其于物也，不可得之为欲，不可足之为求，大失
生本，民人怨谤，又树大仇，意气易动，𫏋然不固，矜势
好智，胸中欺诈，德义之缓，邪利之急，身以困穷，虽后
悔之，尚将奚及！巧佞之近，端直之远，“国家大危，悔前
之过，犹不可反。闻言而惊，不得所由，百病怒起，乱难
时至，以此君人，为身大忧。耳不乐声，目不乐色，口不
甘味，与死无择。”古人得道者，生以寿长，声色滋味，能
久乐之，奚故论早定也。论早定则知早啬，知早啬则
精不竭，秋早寒则冬必煖矣，春多雨则夏必旱矣。天
地不能两，而况于人类乎？人之与天地也同，万物之
形虽异，其情一体也。故古之治身与天下者，必法天
地也。尊酌者众则速尽。万物之酌，《大贵》之生者众矣。
故《大贵》之生常速尽，非徒万物酌之也。又损其生以
资天下之人，而终不自知，功虽成乎外，而生亏乎内。
耳不可以听，目不可以视，口不可以食。胸中大扰，妄
言想见，临死之上，颠倒惊惧，不知所为，用心如此，岂
不悲哉！世人之事君者，皆以孙叔敖之遇荆庄王为
幸。自有道者论之则不然，此荆国之幸，荆庄王好周
游田猎，驰骋弋射，欢乐无遗，尽传其境内之劳与诸
侯之忧于孙叔敖。孙叔敖日夜不息，不得以便生为
故，故使庄王功迹著乎竹帛，传乎后世。